
e Armata României trebuie să apere interesele ţării acolo unde există ele, şi nu 
doar înapoia frontierelor. 

e Odată cu intrarea în NATO, responsabilitățile, indeosebi cele care privesc 
combaterea terorismului sporesc. 

e Cea mai gravă amenințare a acestui început de secol o constituie cea teroristă. 
Terorismul este o nouă formă de agresiune la adresa păcii şi stabilităţii. 

e Brigada 2 Infanterie Moto „ Rovine”, ale cărui unități au acționat în toate teatrele 
de operaţii, în misiuni de luptă, în operaţii post- conflict şi de menţinere a păcii, a 
acumulat o bogată experienţă şi este în măsură să acționeze atât în combaterea 
terorismului, cât şi în oricare altă situație. 

e  Operaţiile post-conflict sunt deosebit de complexe, chiar mai complexe decăt 
războiul, şi cer abilitate, capacitate de adaptabilitate şi de reacție rapidă, 
autosustenabilitate în teatru şi foarte mult dinamism. 

e Militarii români sunt bine pregătiți, corecţi, loiali, rezistenți la eforturi 
prelungite, deşi nu toate mijloacele de care dispun îndeosebi în domeniul 
informaticii şi logisticii sunt performante. 


TERORISMUL AGRESIUNE ÎMPOTRIVA 
CIVILIZAȚIEI 


Noi vulnerabilităţi, ameninţări, reacţii 


După dispariţia bipolarismului, conflictele zonale au reizbucnit şi s-au amplificat, unele 
dintre vechile teatre de operaţii s-au activat o dată cu apariția altora noi, iar politica 
internațională s-a redimensionat pe obiective acute de gestionare a crizelor şi conflictelor, 
de menţinere a păcii şi prevenire a războaielor. În acest sens, politica de apărare a devenit 
una activă şi creativă, adaptabilă situațiilor complexe, fluidă şi dinamică, şi nu limitată la 
aşteptare statică şi autarhică, cu arma la picior, a pericolelor. Această etapă a aşteptării 
bazate pe strategii disuasive, oarecum suficiente şi aparent liniştitoare, s-a încheiat la 11 
septembrie 2001, când războiul continuu al planetei s-a reconfigurat sub forma 
terorismului. Momentul 11 septembrie 2001 a schimbat lumea. (General de brigadă dr. 
Ion Pâlşoiu). 


Înainte de spargerea bipolarismului şi apariţia războiului terorist, o armată ştia precis ce 
are de făcut, întrucât avea, conceptual şi real, un inamic clar, nominalizat, care se putea 
afla în față, în spate, lateral. A venit însă decembrie 1989, care a fost altceva pentru 
Armata Română. Instituţia noastră nu s-a mai confruntat cu un inamic identificabil, cum 
o făcuse de-a lungul istoriei, în toate războaiele, şi cum, de altfel, se şi pregătise, ci cu 
atac din umbră, continuu, cu o provocare ce venea din aer, de pe clădiri, din locuri 
ascunse, din eter. Abia după ce s-a acționat în Angola, în Bosnia şi Heţegovina, în 
Afghanistan şi în Irak, s-a înțeles cu adevărat semnificaţia lecţiilor din 1989, încă 
neînvăţate îndeajuns. Intrasem, aproape fără să ne dăm seama, într-o altă epocă, unde se 


profilau, pe lângă realitatea încă nedispărută a războiului stat contra stat, altfel de 
vulnerabilităţi, de amenințări, de acţiuni şi de reacții. Devenise clar, pentru toată lumea, 
că numai o mare alianță le poate face față, că, numai împreună cu marile democraţii 
occidentale, cu țările membre ale Alianţei Nord-Atlantice, vom reuşi să facem față noilor 
pericole, să reducem vulnerabilitățile şi să asigurăm securitatea țării şi crearea condițiilor 
necesare pentru promovarea intereselor naţionale. Politica de apărare şi armata au 
devenit, în aceste condiţii, un vehicul de integrare a României în structurile euro- 
atlantice, ţara noastră contribuind efectiv, cu forţe şi mijloace, de mai bine de un deceniu, 
la menţinerea păcii şi, din 11 septembrie 2001, la combaterea terorismului. România are 
în prezent, în teatrele de operaţii din Balcani, Afghanistan şi Irak, în jur de 1900 de 
militari şi participă simultan la cinci operaţii militare majore în afara graniţelor, aproape 
în acelaşi procent (raportat la populaţie) în care participă şi Germania. (Locotenent- 
colonel Gheorghe Moghină). 


Indiscutabil, spectrul vulnerabilităților, amenințărilor, pericolelor şi, ca atare, al riscurilor 
s-a lărgit. Cauzele profunde ale acestui fenomen, care nu trebuie lăsat la voia întâmplării, 
sunt profunde. Cele imediat se pot afla însă şi în victoria Israelului în confruntarea cu 
vecinii săi arabi, în reapariția, după 1968, a unor mişcări extremiste, chiar studenţeşti, în 
multe ţări, inclusiv în cele industrializate, precum şi în efectele secundare ale sfârşitul 
Războiului Rece. Majoritatea programelor guvernamentale de combatere a terorismului, 
cuprind cel puţin patru obiective: prevenirea, descurajarea, previziunea şi reacția. Toate 
acestea sunt foarte dificile întrucât paleta acțiunilor teroriste este foarte largă, 
surprinzătoare şi extrem de violentă, cuprinzând asasinate, luare de ostatici, răpiri, 
incendieri, atentate sinucigaşe, utilizarea bombelor şi încărcăturilor explosive, deturnări 
de avioane, ocuparea prin forță a unor obiective, raiduri de tot felul atacuri unor obiective 
strategice, sabotaje, acțiuni în cibespaţiu etc., cu utilizarea deopotrivă a tehnologiei 
primitive şi a celei de vârf, a armelor de tot felul, inclusiv a unor dispozitive, mijloace şi 
substanţe radiologice, chimice şi biologice. Teatrele de operaţii în care acționează Armate 
Română ne oferă, în acest sens, o mulțime de lecţii învăţate. Ele ne oferă nu doar 
experienţe şi proceduri, ci şi o mai bună înţelegere a fenomenului, ceea ce este foarte 
important. Batalionul 26 Infanterie se confruntă, în Irak, cu foarte multe probleme, 
îndeosebi în punctele obligatorii de trecere, dar le face față cu succes. Acţiunile gherilelor 
sunt deosebit de virulente şi destul de bine organizate. Luptătorii comunică prin semnale 
telefonice, prin oglinzi şi prin alte mijloace, unele extrem de ingenioase (arabii sunt 
foarte inteligenţi), organizează ambuscade în puncte obligatorii de trecere, atacuri prin 
surprindere asupra convoaielor, clădirilor, asasinate şi sabotarea noilor structuri irakiene, 
manipulează populaţia săracă etc. Toate acestea necesită reacții pe măsură, adică evitarea 
şabloanelor, deplasarea pe itinerare diferite, la dus şi la întors, folosirea patrulelor şi 
echipelor de cercetare etc. (Maior loan Nicolae). 


Comunicaţiile au un rol cu totul special în operațiile antiteroriste, contrateroriste şi post- 
conflict. Există, desigur, multe realizări în acest domeniu, îndeosebi în ceea ce priveşte 
dotarea cu staţii şi autostaţii cu salt de frecvență. Maşinile ARO pe care sunt montat 
acestea nu sunt, din păcate, blindate, ceea ce face vulnerabil sistemul de comunicaţii din 
teatru. Mijloacele fir folosite de noi în teatre sunt complet depăşite şi nu asigură 
interoperabilitatea. Se impune introducerea în înzestrare a telefoanelor digitale care să 


poată lucra pe 2 sau pe 4 fire şi a comutatoarelor numerice. Acestea trebuie să fie 
conectate cu R.M.N.C. prin satelit, realizându-se astfel, în teatru, legături stabile, de bună 
calitate şi cu costuri mici. (Maior Gheorghe Dincă). 


Particularităţi ale proiecției, protecţiei şi acţiunii forţei 


Fenomenul terorist nu se manifestă numai în cele cinci teatre de operaţii în care se află şi 
unităţi ale Armatei Române, dar adevăratele lecţii în combaterea terorismului şi în 
acțiunilor post-conflict, în primul rând, aici se învaţă. Uneori suntem tentaţi să acţionăm 
după metode şi proceduri clasice, ca şi cum am avea în față un inamic simetric, ce 
respectă legile şi obiceiurile războiului. Aşa ceva nu mai există astăzi. Vreme 
cavalerismului teatrelor de operații a trecut demult. Toate unitățile noastre din teatrele de 
operații s-au confruntat, totdeauna, cu probleme deosebite, de la cele de proiecţie şi 
protecţie a forţei, la cele logistice şi medicale. Chiar dacă au aceleaşi denumiri, misiunile 
nu sunt la fel. Deşi se operează cu proceduri standard, modul lor de aplicare depinde de 
foarte mulți factori, începând cu situația politico-militară din zonă şi continuând cu 
condițiile climatice, tradițiile, religia, obiceiurile, gesturile şi cu interesele imediate ale 
populației, cu realităţile mereu schimbătoare în modul de operare al elementelor ostile, 
rețelelor, organizațiilor şi grupurilor teroriste. Ştii cam cum se operează, dar niciodată nu 
poţi fi sigur că numai aşa se va acţiona. În anumite zile de sărbătoare, poţi avea parte de 
atacuri teroriste sinucigaşe, în altele de acţiuni teroriste împotriva populației şi 
infrastructurilor. Nu ştii cine îi sprijină pe terorişti sau pe rebeli şi, mai ales, de ce. Pentru 
protecţia forței, în Afghanistan, spre exemplu, s-au săpat şanţuri, în Kosovo s-au ridicat 
valuri de pământ, în timp ce în Angola s-au folosi saci cu nisip. Totdeauna, bazele trebuie 
să fie dispuse în zone unde se poate organiza siguranţa şi apărarea, cu tot ce trebuie făcut 
în astfel de situaţii (adăposturi, chiar bunkere, căi de acces supravegheate, ieşiri de 
urgență, lucrări de apărare apropiată etc.). De aceea, accesul la informaţii şi folosirea la 
maximum a mijloacelor proprii de culegere a datelor şi informaţiilor sunt esenţiale. În 
orice moment, trebuie să ştii ce se întâmplă, să deduci şi să intuieşti la ce te poți aştepta, 
să organizezi un sistem de supraveghere, inclusiv prin folosirea elicopterelor, avioanelor 
fără pilot, senzorilor de informaţii, precum şi a patrulelor de cercetare, posturilor de 
observare, a punctelor de control, a santinelelor pe perimetru şi supravegherii interioare. 
Pentru a avea succes în ceea ce priveşte, protecţia forței, fiecare acţiune şi fiecare misiune 
se cer organizate în detaliu, ținând seama de toate eventualităţile, inclusiv de relațiile cu 
populația țării-gazdă. (Maior Cătălin Jianu). 


Proiecția şi protecția forței în operația antiteroristă din Afghanistan, Batalionul 26 
Infanterie fiind prima unitate românească ce a îndeplinit o misiune de luptă în cadrul unui 
teatru de operații îndepărtat, s-au realizat destul de bine, urmărindu-se, în tot acest timp, 
reducerea la maximum a impactului agresiv asupra populaţiei. Afghanistanul este o ţară 
aflată de multă vreme în război. Oamenii de acolo sunt obişnuiţi de zeci de ani, chiar de 
sute de ani, cu violenţa, cu războiul, cu moartea. De aceea, bombardamentele americane, 
acțiunile forțelor speciale şi ale altor forța aduse în teatru nu i-au speriat. Unităţile noastre 
au avut însă foarte multe lucruri de învăţat pe acest teatru de operaţii foarte îndepărtat, 
atât în ceea ce priveşte războiul asimetric, cât şi comportamentul față de o populaţie care 
acceptă orice, mai puţin umilinţa. De aceea, noi am dus acolo nu doar forţa impunerii, ci 


şi o psihologie mai pământeană, mai realistă de punere în operă a unor proceduri standard 
privind relaţiile civil-militar, negocierea, protecția populaţiei, îndeosebi a copiilor şi 
bătrânilor, respectul tradițiilor, neofensarea valorilor şi tradițiilor. Dar efectele unui spațiu 
ostil, măcinat de conflicte armate seculare, sărăcia şi suferința ne-au afectat şi pe noi. 
Este o experiență unică, extrem de bogată şi de interesantă, pentru care, din păcate, s-a şi 
plătit, după înlocuirea „Scorpionilor Roşii”, cu viaţa a doi oameni din Batalionul 812 
Infanterie. S-au învăţat însă foarte multe pentru misiunea din Irak şi continuăm să 
învăţăm şi acum. (Maior Nicu Dumitrescu). 


Respectul şi reconsiderarea rolului omului 


Cu cât o societate este mai dezvoltată, cu atât este mai vulnerabilă la atacuri teroriste cu 
un impact psihologic deosebit. Terorismul psihologic se centrează mai ales pe tehnici 
speciale de psihologie şi de parapsihologie, dar şi pe un primitivism violent şi 
surprinzător. Pe timpul Războiul Rece, au avut loc experimente, îndeosebi în cadrul celor 
două superputeri (efectul Montauk, experimentul MK Ultra etc.), centrate pe descoperirea 
şi folosirea unor substanțe, de tipul renumitei LSD, care să genereze fie augmentare fizică 
şi psihică, fie panică şi nesiguranță, pe unele tehnici de hipnoză, telepatie, acțiune a unor 
câmpuri înalte etc. Asemenea experimente au fost făcute şi de sovietici pe numeroşi 
subiecţi la „Institutul Creierului”. Este foarte posibil ca rezultatele unor astfel de încercări 
să ajungă sau să fi ajuns deja la îndemâna teroriştilor şi să fie folosite, în relație cu 
anumite elemente ale armelor de distrugere în masă, împotriva populaţiei, valorilor şi 
instituțiilor democratice. La urma urmei, unul din obiectivele urmărite de terorişti este 
efectul psihologic. În teatre, acest efect rezultă din surprinderea atacurilor tip gherilă, 
precum şi din imposibilitatea supravegherii şi dezamorsării unor astfel de acţiuni. (Maior 
Ion Achim). 


Ne debarasăm din ce în ce mai mult de obiceiul nostru străvechi de a situa pe ultimul loc, 
cam în tot ce facem, adică în reformă, în modernizarea instituției militare, ca şi în 
acțiunile împotriva terorismului, în război şi în operaţiile post-conflict, omul concret, 
luptătorul. Mai punem încă deasupra omului organizația, misiunea, judecata şi 
prejudecata. Acţiunile din teatrele de operaţii au scos însă în relief, cu forța realității, cât 
de important este factorul uman. 


De aceea, proiecția şi protecţia forței ar trebuie să înceapă cu implementarea grijii față de 
om, care înseamnă deopotrivă calitatea pregătirii lui pentru astfel de misiuni împotriva 
terorismului, în război şi în operațiile post-conflict şi crearea condiţiilor necesare pentru 
ca el, omul, în cadrul unității sale, să-şi poată îndeplini misiunea. Deci, proiecția forței 
începe... cu logistica. S-au realizat multe lucruri în acest domeniu, de la sistemul naţional 
logistic integrat la îmbunătăţirea echipamentul, dar tocmai logistica nu a prea fot o reuşită 
în proiecția primei forțe româneşti în Afghanistan într-o misiune de luptă (îndeosebi în 
ceea ce priveşte prevederea nevoilor de consum, dar nu numai), ceea ce a impus unele 
cheltuieli suplimentare. De exemplu, în armata americană, estimarea consumului de ulei 
de motor se face plecând nu de la numărul de vehicule, ci de la numărul de militari. Sunt 
multe de spus şi de făcut în acest domeniu, atât în ceea ce priveşte responsabilitățile şi 
competențele, cât şi rezolvarea concretă a problemelor. Pentru prevenirea 


subdimensionării logistice, se cere elaborarea temeinică a unei politici de susținere 
suplimentară, în mijloace şi oameni, a logisticii şi, în aceeaşi măsură, externalizarea 
anumitor activităţi, extinderea sistemului de lucrări încredințate unor antreprenori, 
precum şi, în măsura posibilului, dezvoltarea unei cooperări internaționale în acest 
domeniu. (Maior Liliana Marinescu). 


Asigurarea medicală în teatru pune totdeauna probleme deosebite, atât în perioada de 
pregătire şi pe timpul transportului, cât şi în introducerea şi extragerea forțelor. Ea trebuie 
să fie flexibilă şi uşor adaptabilă situaţiilor. Spre exemplu, actualele vaccinuri sunt, 
practic, inutile în contextul patologiei infecțioase care bântuie Asia de Sud-Est, deci şi 
Afghanistanul, în timp ce vaccinurile antigripale, antidizendetice şi antimeningococice 
sunt mult mai utile. Sunt necesare, de asemenea, maşini blindate de asistenţă medicală, 
întrucât teroriştii şi rebelii nu respectă nici un fel de convenţie şi nu-i interesează semnul 
de Cruce Roşie. S-ar impune şi un regulament de asigurare medicală în operaţie. Şi 
personalul ar trebui sporit. Un pluton medical este insuficient pentru forțele din teatru, în 
condiţiile în care riscurile luptei şi cele de îmbolnăvire sunt din ce în ce mai mari. (Maior 
dr. Mişu Răileanu). 


